Covid-19: Polisiebeamptes vas vir WVF-bedrogArgieffoto ter illustrasie: SAPD Twee van die drie verdagtes wat in hegtenis geneem is in verband met bedrog met die Covid-19-voordeel van die Werkloosheidsversekeringsfonds (WVF) is polisiebeamptes. Die drie verdagtes, tussen 25 en 39 jaar oud, sal na verwagting Dinsdag in die Durbanse handelshof op aanklagte van bedrog en geldwassery verskyn. Volgens kapt. Ndivhuwo Mulamu, Valke-woordvoerder, is die drie Maandagmiddag in Durban in hegtenis geneem nadat hulle glo op bedrieglike wyse meer as R692 000 in die sak gesteek het. ŉ Maatskappy het aansoek gedoen om die Covid-19-voordeel van die WVF en die aansoek is verwerk. “Dit het egter aan die lig gekom dat die maatskappy se bankbesonderhede op bedrieglike wyse verander is en ŉ bedrag van R692 185,55 is in ŉ ander bankrekening inbetaal.” Daar is tydens ŉ ondersoek vasgestel dat die bankrekening aan ŉ polisiebeampte van die Durbanse taktiesereaksie-span behoort. “Hy het glo die geld in bankrekeninge van nog ŉ polisiebeampte en twee ander mense inbetaal.” Volgens Mulamu is die vierde verdagte nie in hegtenis geneem nie, maar gewaarsku om saam met die drie ander in die hof te verskyn. Nagenoeg R240 000 van die geld is gevries terwyl pogings onderweg is om die gesteelde geld te verhaal. Daar is ook op ŉ Nissan NP200-bakkie beslag gelê nadat dit glo met die gesteelde geld gekoop is.